Ныкъуэдыкъуэхэр щэнхабзэм хашэ
Ткаченкэ Андрей и цIэр зезыхьэ СурэтыщI гъуазджэхэмкIэ музейм къыщызэIуаха «Зэманым и эстафетэ» гъэлъэгъуэныгъэм Къэбэрдей-Балъкъэрым и «Зыужьыжыныгъэ» жылагъуэ зэгухьэныгъэм хэтхэм зыщрагъэплъы-хьащ.
ХьэщIэхэм гъэщIэгъуэн куэд яжреIэ музейм и лэжьакIуэ Леонтьевэ Нинэ. Къыхэгъэщыпхъэщ, КъБР-м Печатымрэ цIыхубэ коммуникацэхэмкIэ и къэрал комитетымрэ Лэжьыгъэмрэ социальнэ зыужьыныгъэмкIэ и министерствэм и Жылагъуэ советымрэ ныкъуэдыкъуэхэр щэнхабзэ Iуэхум хэшэныр абы я узыншагъэр зэребгъэфIэкIуэну Iэмалу къалъытэу зэгъусэу къызэрагъэпэща проектым мыри зэрыщыщыр.
Иджыблагъэ Сочэ щекIуэкIа XXII Олимп Джэгухэм траухуа сурэтхэм гъэлъэгъуэныгъэм кIуа дэгухэр икIи бзагуэхэр хигъэгъуэзащ музейм и къудамэм и унафэщI Леонтьевэ Нинэ, Тобаевэ Раисэ я тэрмэшу. Ахэр тепсэлъыхьащ республикэм и сурэтыщI Пащты Герман, Аккизов Екъуб, Мушаилов Юрэ, Курданов Валерэ, Третьяков Николай, Ваннах Михаил, Хьэжу Руслан, Яснов Владимир, Половицкий Константин, Меджидовэ Сиярэ, Шаваев Юсуф, нэгъуэщIхэми я Iэдакъэ къыщIэкIа графикэ, живопись лэжьыгъэхэм къыщыгъэлъэгъуахэм, скульптурэ, декоративно-прикладной гъуазджэ хьэпшыпхэм я тхыдэм, къызэрагъэсэбэпу щытам.
Гъэлъэгъуэныгъэм къэкIуахэм а псори, дауи, гъэщIэгъуэн икIи щIэщыгъуэ ящыхъуащ. Нэхъ ягу дыхьа сурэтхэм ящыщщ зи лъагагъыр метр минитхум щIигъу Iуащхьэмахуэ 1829 гъэм япэ дыдэу дэкIа ди лъэпкъэгъу Хьэшыр Чылар, Iуащхьэмахуэ и щыгум олимп мафIэр дэзыха альпинисткэ Мэз Каринэ, ди щIыналъэм и спортсмен цIэрыIуэхэр, бгы-лыжэ спортым теу-хуахэр къыщыгъэлъэгъуахэр, дызэрыгушхуэ Iуащхьэмахуэ бгы уардэр, Хэкум хуаIэ лъагъуныгъэр къищу сурэтыщIхэм я Iэдакъэ къыщIэкIа нэгъуэщI лэжьыгъэ зэмылIэужьыгъуэхэр.
Зэхыхьэм щыжаIащ щIыналъэм щыпсэухэм спортым щаIэ зэфIэкIхэр гъэлъэгъуэныгъэм хагъэхьа лэжьыгъэхэм къызэрыщыгъэлъэгъуар, Хэкур мамыру щытыным, щIыуэпс къулей зиIэ щалъхуа щIыналъэр дэтхэнэми фIыуэ илъагъун зэрыхуейм абыхэм укъызэрыхураджэр.
«Зыужьыныгъэ» жылагъуэ зэгухьэныгъэм хэтхэр зэбгрыкIыжащ музейм щалъэгъуа дахагъэм гукъыдэж къаритарэ абы щалъэгъуахэм IэпэтэрмэшкIэ тепсэлъыхьу.
ТЕКIУЖЬ Заретэ.
Сурэтыр Мамий Руслан трихащ.
